**Ce-ai, Tanţo?**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce-ai, Tanţo, de te uiți la mine

Cu ochii ăștia zgomotoși?

Sunt anii roși

De-atât reproș

Şi-aşa îmi vine,

Când mi-e bine,

Să fug în tine!

Ce-ai, Tanţo, de te cerți cu noi?

Cum care noi?

Noi amândoi!

Cu buzele-astea-mpleticite

Pe lujer sur,

Nici bun augur,

Nici trandafir,

Nici chilipir,

Cu genele-astea aurite

Să mă dai lumii înapoi!

Copacii goi

Stau la taifas.

Mai e un ceas

Şi fug în tine,

N-a mai rămas

Nimic din mine.

Ce-ai, Tanţo, ce-ai de împărțit?

Lasă copilul ghemuit,

Unde e cald!

Cum unde?-n noi!

Cum care noi?

Noi amândoi!

Degeaba mi l-ai perpelit.

Copilul ăsta iar ne crește,

Nici Dumnezeu nu ne iubește

Așa cum ne iubește el.

Şi-i blând,

Şi-i miel,

De lacrimi chel,

Şi ne zâmbește ȋntr-un fel

Cum Dumnezeu n-a mai zâmbit.

Ce-ai, Tanţo, de nu m-ai iubit?

Tanța zăcea

Pe-un colț de stea.

Păcat de ea.

7 noiembrie 2016, Constanţa